ΓΡΑΠΤΗ ΕΡΩΤΗΣΗ P-3573/97 υποβολή: Giancarlo Ligabue (UPE) προς την Επιτροπή (4 Νοεμβρίου 1997)

Θέμα: Πολιτική της Γενικής Διεύθυνσης Χ σε σχέση με τη ραδιοφωνία

Ο ραδιοφωνικός τομέας αναπτύσσεται τεχνολογικά περνώντας από ένα αναλογικό σύστημα σε ένα ψηφιακό (Digital Audio Boradcasting D.A.B.) Το D.A.B. επιτρέπει την είσοδο του ραδιοφώνου στα πολυμέσα: πληροφορίες, υπηρεσίες και στοιχεία ήλθαν να προστεθούν στο παραδοσιακό μουσικό και ψυχαγωγικό πρόγραμμα. Τα ραδιοφωνικά προγράμματα D.A.B. τα οποία ολοκλήρωσαν την πειραματική τους φάση, θα εκπέμπονται μέσω επιγείων δικτύων σε νέες συχνότητες σε σχέση με τις συχνότητες των παραδοσιακών εκπομπών FM και AM, στο δε εγγύς μέλλον θα υπάρξει δυνατότητα άμεσης λήψης των ραδιοφωνικών προγραμμάτων μέσω δορυφόρου ακόμα και όταν ο δέκτης βρίσκεται εν κινήσει. Οι τεχνολογίες αυτές απαιτούν μεγάλες επενδύσεις για την εκπομπή και την παραγωγή προγραμμάτων γεγονός που προϋποθέτει την ανάληψη σημαντικής οικονομικής προσπάθειας από τους εκδότες, οι οποίοι για ένα αρκετό μεγάλο χρονικό διάστημα, ίσως για άνω των 10 ετών, θα πρέπει να κρατήσουν σε λειτουργία δύο δίκτυα, το σημερινό που εκπέμπει στα FM και ένα νέο δίκτυο που θα εκπέμπει στα D.A.B. χωρίς να υπάρχουν οποιεσδήποτε προβλέψεις για αύξηση των εσόδων μέσω της διαφήμισης. Οι δυσχερείς αυτές προφανώς θα πλήξουν σε μεγαλύτερο βαθμό τους μικρούς ραδιοφωνικούς σταθμούς και θα θέσουν σοβαρότατα σε κίνδυνο την επιβίωσή τους.

Σε σχέση με τα όσα εξέθεσα ανωτέρω ερωτώ:

1. Για ποιο λόγο η ραδιοφωνία αγνοείται συστηματικά στις δράσεις της Γενικής Διεύθυνσης Χ παρά τα αιτήματα των ευρωπαίων ραδιοφωνικών εκδοτών και των οργανώσεών τους.

2. Για ποιο λόγο η Διεύθυνση αυτή χαρακτηρίζει στις επίσημες πράξεις τον τομέα των οπτικοακουστικών μέσων ως απαρτιζόμενο από «την τηλεόραση και τον κινηματογράφο», όπως προκύπτει από το έγγραφο της 30ής Ιουλίου 1997 «οπτικοακουστική πολιτική: απολογισμός και προοπτικές»;

3. Για ποιο λόγο στο ίδιο έγγραφο, στο τμήμα που αναφέρεται στην ανάπτυξη του οπτικοακουστικού τομέα και στις προτεραιότητές του, δεν γίνεται καθόλου μνεία της ραδιοφωνίας;

4. Κατά πόσο στην «Ομάδα Υψηλού Επιπέδου» που πρόκειται να συγκροτηθεί σύμφωνα με το έγγραφο αυτό, προβλέπεται η συμμετοχή εμπειρογνωμόνων ή εκπροσώπων του ραδιοφωνικού τομέως;

5. Για ποιο λόγο η Γενική Διεύθυνση δεν πρότεινε ποτέ ένα σχέδιο ή ένα πρόγραμμα δράσης υπέρ της ραδιοφωνίας, σε αντίθεση με όσα έπραξε υπέρ της τηλεόρασης και του κινηματογράφου, του βιβλίου και άλλων μέσων ενημέρωσης (Media II - Πρόγραμμα δράσης για την τηλεόραση 16:9);

6. Για ποιο λόγο τα μόνα κονδύλια που είχαν προορισμό καινοτόμες δράσεις υπέρ της πολυγλωσσίας στο ραδιοφωνικό τομέα, χορηγήθηκαν σε σχέδια που ετύγχαναν ήδη της υποστήριξης των δημοσίων ραδιοτηλεοπτικών υπηρεσιών και των κοινοπραξιών τους που ήδη εισπράττουν σημαντικούς δημόσιους πόρους και τούτο παρά την υποβολή σχεδίων εκ μέρους ομάδων μικρών ιδιωτικών ραδιοφωνικών εκδοτών.

7. Με ποιο τρόπο η Επιτροπή και ιδιαίτερα η Γενική Διεύθυνση Χ, σκοπεύει να εξυγιάνει το κλίμα στο οποίο βρίσκεται η ραδιοφωνική αγορά το οποίο έχει δημιουργηθεί λόγω των δράσεων υπέρ άλλων μέσων ενημέρωσης, εκ των οποίων ορισμένα ανταγωνίζονται τη ραδιοφωνία όπως είναι η τηλεόραση, οι οποίες δημιούργησαν μια σημαντική διαστρέβλωση του ανταγωνισμού τόσο στο επίπεδο της ενιαίας αγοράς όσο και στο επίπεδο των επιμέρους εθνικών αγορών.

Απάντηση του κ. Oreja εξ ονόματος της Επιτροπής (28 Νοεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.